L 39/6
SK
Úradný vestník Európskej únie
9.2.2023
(7)
Spojené štáty americké navyše nahlásili Komisii výskyt deviatich ohnísk vysokopatogénnej aviárnej influenzy u hydiny vo svojich štátoch Kalifornia (1), Iowa (1), Kansas (2), Južná Dakota (1), Tennessee (1), Texas (1) a Virgínia (2), ktoré boli laboratórnou analýzou (RT-PCR) potvrdené v období od 4. januára 2023 do 30. januára 2023.
(8)
V nadväznosti na tieto nedávne výskyty ohnísk vysokopatogénnej aviárnej influenzy veterinárne orgány Kanady, Spojeného kráľovstva a Spojených štátov amerických zriadili v okruhu najmenej 10 km okolo postihnutých chovov kontrolné pásma a v záujme kontroly výskytu vysokopatogénnej aviárnej influenzy a obmedzenia šírenia tejto choroby zaviedli politiku likvidácie zvierat.
(9)
Kanada, Spojené kráľovstvo a Spojené štáty americké predložili Komisii informácie o epidemiologickej situácii na svojom území, ako aj o opatreniach prijatých na zamedzenie ďalšieho šírenia vysokopatogénnej aviárnej influenzy.
Komisia tieto informácie vyhodnotila.
Na základe tohto hodnotenia a v záujme ochrany štatútu zdravia zvierat v Únii by už vstup zásielok hydiny, zárodočných produktov hydiny a čerstvého mäsa z hydiny a pernatej zveri do Únie z oblastí, na ktoré sa vzťahujú obmedzenia zavedené veterinárnymi orgánmi Kanady, Spojeného kráľovstva a Spojených štátov amerických z dôvodu nedávneho výskytu ohnísk vysokopatogénnej aviárnej influenzy, nemal byť povolený.
(10)
Kanada ďalej predložila aktualizované informácie o epidemiologickej situácii na svojom území v súvislosti s výskytom 39 ohnísk vysokopatogénnej aviárnej influenzy v chovoch hydiny vo svojich provinciách Alberta (7), Britská Kolumbia (5), Manitoba (11), Ontário (5), Quebec (4) a Saskatchewan (7), ktoré boli potvrdené v období od 7. apríla 2022 do 9. novembra 2022.
(11)
Spojené kráľovstvo okrem toho predložilo aktualizované informácie o epidemiologickej situácii na svojom území v súvislosti s výskytom trinástich ohnísk vysokopatogénnej aviárnej influenzy v chovoch hydiny v grófstvach Cheshire (2), Cornwall (2), Devon (4), Somerset (1) a Staffordshire (1) (Anglicko, Spojené kráľovstvo), Isle of Lewis (1) (Škótsko, Spojené kráľovstvo) a Anglesey (2) (Wales, Spojené kráľovstvo), ktoré boli potvrdené v období od 21. júla 2022 do 24. októbra 2022.
(12)
Spojené štáty americké navyše predložili aktualizované informácie o epidemiologickej situácii na svojom území v súvislosti s päťdesiatimi ohniskami vysokopatogénnej aviárnej influenzy v chovoch hydiny vo svojich štátoch Kalifornia (5), Colorado (2), Idaho (10), Kansas (2), Kentucky (1), Michigan (2), Minnesota (9), Montana (1), New Jersey (1), New York (1), Severná Dakota (2), Ohio (1), Oregon (1), Pennsylvánia (2), Južná Dakota (6), Tennessee (1), Utah (2) a Washington (1), ktoré boli potvrdené v období od 5. apríla 2022 do 19. októbra 2022.
(13)
Kanada, Spojené kráľovstvo a Spojené štáty americké takisto predložili informácie o opatreniach, ktoré prijali na zabránenie ďalšiemu šíreniu vysokopatogénnej aviárnej influenzy.
Po výskyte uvedených ohnísk tejto choroby Kanada, Spojené kráľovstvo a Spojené štáty americké predovšetkým zaviedli politiku likvidácie zvierat, aby bolo možné kontrolovať a obmedziť šírenie tejto choroby, a po vykonaní politiky likvidácie zvierat v chovoch hydiny, ktoré boli na ich území nakazené, takisto dokončili potrebné čistenie a dezinfekciu.
(14)
Komisia vyhodnotila informácie, ktoré predložili Kanada, Spojené kráľovstvo a Spojené štáty americké, a dospela k záveru, že ohniská vysokopatogénnej aviárnej influenzy v chovoch hydiny boli odstránené a že už neexistuje riziko spojené so vstupom komodít z hydiny do Únie z pásiem Kanady, Spojeného kráľovstva a Spojených štátov amerických, z ktorých bol v dôsledku daných ohnísk vstup komodít z hydiny do Únie pozastavený.
(15)
Prílohy V a XIV k vykonávaciemu nariadeniu (EÚ) 2021/404 by sa preto mali zmeniť, aby sa zohľadnila súčasná epidemiologická situácia, pokiaľ ide o vysokopatogénnu aviárnu influenzu v Kanade, Spojenom kráľovstve a Spojených štátoch amerických.